Il-ġudizzju universali Ara l-Mulej se jbattal l-art, u jagħmel deżert minnha; se jaqlibha ta' taħt fuq u jxerred 'il min jgħammar fiha. U l-qassis ikun bħall-poplu, u s-sid bħall-qaddej; is-sidt bħal l-qaddejja tagħha, il-bejjiegħ bħax-xerrej; min jislef bħal min jissellef, min jiddejjen bħal min idejjen. Titbattal l-art għalkollox, u d-dinja titneżża' għalkollox, għax lissen il-Mulej din il-kelma. Imnikkta l-art u midbiela, mifnija u mitluqa d-dinja; is-sema u l-art it-tnejn mifnija. U tniġġset l-art taħt min jgħammarha, għax ħallew il-liġijiet, ma qagħdux għall-preċetti, kisru l-patt ta' dejjem . Għalhekk is-saħta kielet l-art; u dawk li jgħammru fiha ħallsu għall-ħtija. Għalhekk inħarqu dawk li jgħammru fl-art, ftit huma n-nies li baqgħu. Skarsa l-inbid, id-dielja dbielet, jitniehdu dawk ta' qalb ferħana. Siket il-ferħ tat-tnabar, għab l-għajjat tal-ferriħin, waqaf il-ferħ tal-arpa, Ma jixorbux aktar inbid u jgħannu; morr ix-xorb għal min jixorbu. Tfarrket il-belt tat-taħwid; issakkret kull dar biex ħadd ma jidħol. Jgħajtu fit-toroq għax m'hemmx inbid, il-ferħ għab kollu, l-hena tbiegħed mill-art. Kulma baqa' fil-belt tħarbit, u l-bibien tfarrku u saru laqx. Hekk għad jiġri f'nofs l-art u fost il-popli, bħal meta jfarfru s-siġar taż-żebbuġ, bħall-fdal wara l-ġbir tal-għeneb. Dawn jgħollu leħinhom u jgħannu ferħana; il-kobor tal-Mulej ixandru mill-Punent: 'Sebbħu lill-Mulej fil-Lvant, fil-gżejjer tal-Punent, isem il-Mulej, Alla ta' Iżrael.' Minn tarf l-art smajna l-għana: 'Glorja lill-Ġust.' Imma jiena għedt: 'Imsejken jien, imsejken jien, jaħasra għalija il-ħżiena bil-qerq jimxu, ma jafux ħlief iqarrqu.' Biża', ħofra u nassa, hemm għalik li tgħammar fl-art. U jiġri li min jaħrab mill-għajjat tal-biża' jaqa' fil-ħofra, u min jitla' mill-ħofra jinqabad fin-nassa. Għax jinfetħu bwieb is-sema, jitheżżu sisien l-art. Għalkollox titfarrak l-art, tixxaqqaq minn fuq s'isfel, titheżżeż b'theżżiża kbira l-art. Titbandal l-art bħal wieħed fis-sakra, tixxengel bħal għarix. Ħżunitha tagħfas fuqha, taqa' u ma terġax tqum. U dakinhar il-Mulej iżur l-eżerċti tas-smewwiet fis-sema, u s-slaten tal-art fl-art. U jinġemgħu bħal ilsiera f'ħofra, u jingħalqu f'ħabs, u wara ħafna jiem jieħdu l-kastig. U l-qamar jitħawwad, u x-xemx tistħi. Għax il-Mulej tal-eżerċti jsaltan fuq l-għolja ta' Sijon u f'Ġerusalemm, u juri l-glorja tiegħu quddiem l-anzjani tiegħu .